L-ittra li ntbagħtet lin-nisa biex jivvutaw LE għad-divorzju ntbagħtet bl-indirizzi fid-database tal-PN skont it-Torċa Ittra mibgħuta lil sezzjoni ta' nisa miżżewġin mill-Moviment Żwieġ Bla Divorzju tikser il-liġi dwar il-ħarsien tad-'data' għax intbagħtet b'mod personalizzat fuq l-indirizz li dawn in-nisa joqogħdu fih mingħajr ma dawn in-nisa ntalbu l-awtorizzazzjoni biex id-'data' dwarhom tkun tista' tintuża għal skop ta' 'mailshot'. Sorsi li huma midħla tal-proċess elettorali kkonfermaw li l-informazzjoni meħtieġa biex setgħet tintbagħat din l-ittra bilfors li ħarġet minn uffiċċju elettorali ta' wieħed mill-partiti politiċi għaliex huma biss għandhom l-awtorizazzjoni li jżommu 'data' simili. It-TORĊA tista' tikkonferma li din l-informazzjoni żgur li ma ngħatatx mill-Uffiċċju Elettorali tal-Partit Laburista u l-uniku partit ieħor li jkollu informazzjoni simili huwa l-Partit Nazzjonalista. L-ittra, li hija ffirmata mill-esponenti tal-Moviment Żwieġ Bla Divorzju, Joyce Cassar u Anna Vella, inbagħtet lil dawk in-nisa miżżewġin fil-faxxa ta' età fejn l-istħarriġ li saru kemm mit-TORĊA, minn MaltaToday u minn Xarabank juru li hemm l-akbar numru ta' nisa li mistennija jivvutaw favur id-divorzju. L-ittra waslet lil dawn in-nisa l-bieraħ mal-posta. Fuq nett tal-ittra hemm l-isem tal-mara, indirizzata bħala 'Is-Sinjura', b'indikazzjoni ċara li l-ittra hija intenzjonata għal nisa miżżewġin. Imbagħad jingħata l-indirizz sħiħ tal-post li fih toqgħod il-mara. Għall-finijiet tal-liġi tal-ħarsien tad-data, dan it-tagħrif jitqies bħala wieħed kunfidenzjali. Huma biss il-partiti politiċi li għandhom aċċess għal din l-informazzjoni bil-liġi u ma jistgħux iqassmuha lil ħaddieħor. Kwalunkwe entità oħra trid titlob bilfors lill-persuna konċernata biex tagħtiha l-awtorizzazzjoni ħalli tkun tista' tuża materjal kunfidenzjali, inkluż l-indirizz, biex tibgħatilha informazzjoni. "Kulmin jaħdem fil-proċess elettorali jaf li biex tagħmel 'mail shot' bħal din, li tkun personalizzata, b'isem min għandu jirċeviha u l-indirizz, bilfors irid ikollok sistema kumplessa bħalma jużaw il-partiti politiċi. Din mhijiex sempliċiment 'database'. Meta l-partiti jaġġornaw ir-reġistri tal-votanti għandhom programmi kompjuterizzati li kapaċi jisiltu l-persuni skont is-sess tagħhom, skont l-età, jekk humiex miżżewġin jew le, u mbagħad jagħtuk lista kompluta u kulma tkun trid tagħmel huwa sempliċiment 'mail-merge'. Imma biex taħdem lista bħal dik irid ikollok numru mdaqqas ta' nies biex jagħmlu l-'inputting' fil-programm qabel ma jibda l-'filtering'. Għall-partiti din mhijiex problema għax il-partiti dejjem jaġġornaw fuq il-lista li jkun hemm qabel," qalilna l-espert li tkellimna miegħu. Intant, huwa fatt magħruf li fost l-imħuħ tal-LE hemm bosta li għandhom rabtiet intimi mal-PN. L-uffiċċju elettorali tal-Partit Nazzjonalista, l-ELCOM, għamel żmien twil immexxi minn Austin Gatt, li huwa maħluf kontra d-dħul tad-divorzju f'pajjiżna. Minkejja li Gatt m'għadux tant attiv fl-ELCOM, xorta baqa' mmexxi minn persuni midħla tiegħu. L-istrateġija li jintbagħtu ittri personalizzati qrib tal-votazzjoni dejjem kienet strateġija mħaddma mill-Partit Nazzjonalista. L-ironija hi li l-ittra ffirmata minn Joyce Cassar u Anna Vella tiddikara li 'dan il-vot m'għandu xejn x'jaqsam mal-politika'!
Ittra tal-Le, indirizzi tal-PN – it-Torċa